DA Den Europæiske Unions Tidende CE 78/597

(2004/C 78 E/0631)

SKRIFTLIG FORESPØRGSEL E-3582/03

af Yasmine Boudjenah (GUE/NGL) til Kommissionen

(5. december 2003)

Om: De multinationale virksomheders rolle i de konfliktramte regioner i Afrika

FN's Sikkerhedsråd har godkendt rapporten fra en ekspertgruppe, der skulle undersøge den ulovlige udnyttelse af rigdommene i Den Demokratiske Republik Congo (det tidligere Zaire), og den franske presse har offentliggjort uddrag af den omtalte rapport. Derfor haster det med at skabe større åbenhed, hvad angår forbindelserne mellem de multinationale virksomheders aktiviteter og krigssituationen i visse lande, navnlig på det afrikanske kontinent.

Kan Kommissionen oplyse, hvilke fremskridt der er gjort på dette område, efter at Europa-Parlamentet i 1998 vedtog Howitt-betænkningen om »europæiske kriterier for europæiske virksomheder i udviklingslandene: en adfærdskodeks for europæiske virksomheder« (A5-0508/1998), og efter at der gentagne gange er stillet krav til Kommissionen om at indføre bindende regler for de multinationale virksomheder og dermed tvinge dem til at respektere mennesket, dets værdighed og dets arbejdsbetingelser samt de demokratiske principper og fredsværdier?

Har Kommissionen helt konkret haft adgang til den fulde udgave af FN's undersøgelsesrapport? Kan Kommissionen i bekræftende fald oplyse, om europæiske virksomheder — private eller offentlige — er impliceret i ulovlige aktiviteter med forbindelseslinjer til den congolesiske konflikt? Bør der i givet fald ikke træffes foranstaltninger (oprettelse af en undersøgelseskomité, sanktioner) for at sikre, at ingen EU-midler er forbundet med denne konflikt?

Svar afgivet på Kommissionens vegne af Poul Nielson

(14. januar 2004)

Kommissionen går ikke ind for en tvingende tilgang, hvad angår adfærdskodeksen for europæiske virksomheder, som opererer i udviklingslande. Den er ret overbevist om, at en frivillig strategi som f.eks. den europæiske strategi for fremme af virksomhedernes sociale ansvar (CSR) er mere egnet. Howitt-rapporten fra 1998 fremhæver desuden selv den frivillige tilgang som udgangspunktet for enhver handling på dette felt.

Kommissionen iværksatte i september 2002 en gennemførelsesstrategi med berøring til CSR efter vedtagelsen i juli 2002 af meddelelsen (1) om spørgsmålet. Hovedelementet i strategien er CSR-interessent-forummet, som blev officielt lanceret den 16. oktober 2002. Forummet arbejder til fremme af virksomhedernes sociale ansvar gennem en dialog mellem erhvervslivet, fagforeningerne, civilsamfunds-organisationer og andre interessenter. Forummet har til formål at udbrede viden om virksomhedernes sociale ansvar og fremme god praksis og virkemidler i den forbindelse under hensyntagen til eksisterende EU-initiativer og internationalt aftalte instrumenter såsom OECD-retningslinjerne for multinationale virksomheder og ILO's konventioner om grundlæggende arbejdsstandarder.

Der tages hensyn til den internationale dimension i rundbordsdiskussionen om udvikling, i hvilken virksomheder og ikke-statslige organisationer (ngo'er) deltager aktivt. Man drøfter emner som f.eks. sundhed og udvikling, udbredelse af grundlæggende arbejdsstandarder, god forvaltningspraksis, dialog mellem arbejdsmarkedets parter, finansiel gennemsigtighed, implementering af OECD's retningslinjer for multinationale virksomheder. Forummet vil inden sommeren 2004 aflægge rapport om sit arbejde til Kommissionen, som derefter vil vurdere resultaterne og tage stilling til en eventuel opfølgning.

Kommissionen har modtaget den udgave af rapporten fra FN-undersøgelsesgruppen, der er offentliggjort på FN's websted. Den kan konsulteres frit. Rapporten giver ingen præcise oplysninger om, at europæiske virksomheder — det være sig offentlige eller private — skulle være impliceret i illegale aktiviteter med berøring til den congolesiske konflikt.

Kommissionens udviklingssamarbejde med Congo er uden forbindelse til konflikten. Det drejer sig i hovedsagen om projekter, der gennemføres af lokale og internationale ngo'er, og som kommer den mest trængende del af den congolesiske befolkning direkte til gode, navnlig hvad angår rehabilitering af basisinfrastruktur, udbedring af småveje i landdistrikter og reaktivering af landbrugsvirksomhed.

Kommissionen noterer sig, at det i rapporten hedder, at FN-panelet havde fået til opgave at søge information, men ikke optrådte i nogen form for dømmende instans. Hvad angår de virksomheder, der er nævnt i rapportens bilag, blev principperne i OECD's retningslinjer for multinationale virksomheder benyttet som en passende reference for »generally accepted international standards of corporate behaviour« (generelt accepterede internationale standarder for virksomheders adfærd).

OECD-retningslinjerne indeholder frivillige principper og standarder for en forsvarlig forretningsadfærd på områder som menneskerettigheder, fortrolig information og korruptionsbekæmpelse. Kommissionen går stærkt ind for retningslinjerne som et vigtigt instrument med global rækkevidde i virksomhedernes ansvarliggørelse. Nationale kontaktsteder i hvert af de deltagende lande behandler forespørgsler vedrørende retningslinjerne og påståede overtrædelser.

Kommissionen noterer sig, at FN-panelet har henvist en række virksomheder baseret i EU til nationale kontaktsteder med henblik på at få klarlagt, om deres aktiviteter i Congo har været i strid med OECD-retningslinjerne. Kommissionen mener, at det er de nationale kontaktsteder, der har ansvaret for at undersøge alle velfunderede påstande om adfærd, som er i strid med retningslinjerne.

(1) KOM(2002) 347 endelig udg.